
Je li dozvoljeno razgovarati s nekim prilikom uzimanja abdesta?


* 
* 
* 
* 
* 
* 
* 

 
Je li dozvoljeno razgovarati s nekim prilikom uzimanja abdesta?

Allahu, Tebi pripada zahvala! Dozvoljeno je da čovjek razgovara s nekim prilikom uzimanja abdesta jer ne postoji dokaz u kojem se to zabranjuje, a načelno ***[pravilo](https://pitajucene.com/search/pravilo/questions/ "Pretraži pitanja o pravilima")*** glasi da su svi postupci dozvoljeni, to jest dozvoljeno je ono za šta ne postoji dokaz da je zabranjeno. Od nekih se učenjaka prenosi da su razgovaranje prilikom uzimanja abdesta ubrajali u pokuđena djela, no pod tim se ne misli na pokuđenost (***[mekruh](https://pitajucene.com/search/mekruh/questions/ "Pretraži pitanja o mekruhu")***) kao šerijatski ***[propis](https://pitajucene.com/search/Propis/questions/ "Pretraži pitanja o propisima")***, već su tī učenjaci htjeli kazati da je preče prilikom uzimanja abdesta ne razgovarati. Govoreći o onom što ne treba činiti prilikom uzimanja abdesta, šafijski autoritet en-Nevevi zapisao je: “…i treba se sustegnuti od razgovaranja prilikom uzimanja abdesta, osim ako obveznik za tim ima potrebu. Kadija Ijad u komentaru Muslimova *Sahiha* zapisao je da učenjaci drže da je pokuđeno pričati prilikom uzimanja abdesta ili gusula. A pod tim se podrazumijeva da je preče prilikom uzimanja abdesta ne govoriti – ne postoji šerijatski dokaz u kojem se zabranjuje razgovaranje prilikom uzimanja abdesta ili gusula.” (*el-Medžmu*, 1/490, 491)  

Neko je šejhu Ibn Usejminu postavio ovo pitanje: “Je li pokuđeno razgovarati prilikom uzimanja abdesta?”, na šta je odgovorio: “Nije pokuđeno da čovjek razgovara s nekim dok uzima ***[abdest](https://pitajucene.com/search/Abdest/questions/ "Pretraži pitanja o abdestu")***, ali ipak to zaokuplja onog ko uzima abdest. Naime, onaj ko uzima abdest treba prilikom pranja dijelova tijela imati na umu da izvršava Allahovu zapovijed uzimanja abdesta za ***[namaz](https://pitajucene.com/search/Namaz/questions/ "Pretraži pitanja o namazu")***, a razgovor bi ga u tome mogao zaokupiti, odnosno mogao bi imati za posljedicu smetenost ili pak pojavu vesvesa i sumnji koliko je puta oprao određeni dio tijela. Eto zbog čega je preče da čovjek ne razgovara dok uzima abdest, a akoli to ipak bude činio, nije grešan” (*Fetava nurun aled-derb*). A Svevišnji Allah najbolje zna.


Odgovor preuzet sa stranice islamqa, pod nadzorom šejha ***[Saliha Munedžida](https://pitajucene.com/search/Muned%C5%BEd%C5%BEid/answers/ "Pretraži odgovore od Saliha Munedžida")***


<https://islamqa.info>


